Daz Sampson

Daz Sampson () je britanski dens di-džej , pevač, producent i predstavnik Ujedinjenog Kraljevstva na Pesmi Evrovizije 2006. Daz je najpoznatiji po svojim remiksima popularne muzike, među ostalim Out of Touch, Rhinestone Cowboy i Kung Fu Fighting.

Daz Sampson je karijeru započeo kao "em-si" i tekstopisac za britanski dens sastav Bas stop, čiji je singl prvenac Kung Fu Fighting sa Karlom Daglasom prodat u 250.000 primeraka i zabeležio značajan međunarodni uspeh. Sa drugim di-džejem Džonom Metjuzom (takođe poznatim kao Rikardo Autoban ili Rikki) iz Kuban bojza, autorima britanskog "čuvenog" "hrčak dens" hita Cognoscenti Vs. Intelligentsia iz 1999., i legendom kantri muzike Glenom Kembelom uradio je novu verziju poznate pesme Rhinestone Cowboy koja je bila #12 na britanskim top-listama. Nakon još jednog hita The Barndance Boys sa Metjuzom i neuspeha sa Amarillo i odbijanja u prvom kvalifikacionom krugu pesme koju je prijavio za izbor britanskog predstavnika na Pesmi Evrovizije 2003., Daz se posvetio dens muzici i liverpulskoj haus sceni, gde je sa producentskim partnerom Polom Kinanom osnovao novi sastav Junajting nejšens, sa kojim je snimio nekoliko hitova, među kojima i singl Out of Touch, koji je proveo trinaest nedelja na britanskoj top 20 listi i prodat u preko 100.000 primeraka, i album.

Daz će predstavljati Veliku Britaniju na Pesmi Evrovizije 2006. u Atini sa pesmom Teenage Life u stilu hip-hop i rep muzike, nakon što je u martu, iako prognozirani autsajder i suočen sa jakim protivljenjem i predrasudama, osvojio najveći broj glasova publike i ubedljivo pobedio znatno poznatijeg Entonija Kostu i četvoro drugih takmičara na BBC-jevom izbornom programu Making Your Mind Up. Teenage Life je Sampson pisao i producirao zajedno sa Džonom Metjuzom. Na sceni britanskog finala, Daza, koji na scenu izlazi iza table sa grafitom sa svojim imenom i u pesmi evocira kod publike uspomene na školske dane, vokalno prate dečiji glasovi četiri uniformisane devojčice školskog uzrasta koje sede u klupama. Uz nevericu i aplauz izvođenje prati i glasan, gotovo histeričan smeh sera Terija Vogana, i opšti utisak da je pesma toliko "udarena" da naprosto "mora" da pobedi na Evroviziji. Devojčice će na samoj Pesmi Evrovizije zameniti šesnaestogodišnje devojke zbog pravila da izvođači moraju imati najmanje 16 godina. U tekstu pesme, "Avy" se odnosi na srednju školu Evondejl u Stokportu, gde je Daz odrastao, a "Mr. T" na gospodina Tomonija, nastavnika koji mu je govorio da san da postane pop zvezda nije realističan.

Daz Sampson se među skorašnjim predstavnicima Velike Britanije ističe istinskim entuzijazmom za Pesmu Evrovizije. Kako kaže, "Vrištaću o Pesmi Evrovizije —to je najbolji muzički šou na planeti" i "Ovo će možda nekima zvučati smešno, ali predstavljanje Velike Britanije na Evroviziji je vrhunac mojih deset godina u muzičkoj industriji, i učiniću sve, ali sve, da pobedim za nas (Britaniju)". Za svoju pesmu, koju je opisao kao "remek-delo", organizovao je i ozbiljnu promotivnu turneju po više evropskih zemalja.

Vanjske veze 
 http://www.dazsampson.co.uk
 http://www.djdaz.co.uk

Engleski pop-pjevači
DJ-evi
Engleski muzički producenti
Predstavnici Ujedinjenog Kraljevstva na Pjesmi Eurovizije
Engleski fudbaleri
Engleski fudbalski treneri